《秋旱得雨》
宋代·王炎

下田出龟兆，高田半黄埃。
禾穗槁欲死，益以蟊贼灾。
钲鼓竞祷祈，民病神所哀。
划空走笑电，隐地鸣怒雷。
云将为前驱，颇送甘雨来。
老稚喜欲狂，稍觉生意回。
鸡豚赛秋社，屈指篘新醅。
米价免翔贵，我亦怀抱开。
凉声绕松梢，披襟可徘徊。
执热汗如雨，得此亦快哉。
短歌当甿谣，因以侑一杯。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。